b'\n_START_ARTICLE_\nIvan Magerl\n_START_SECTION_\n\xc5\xbdivljenjepis\n_START_PARAGRAPH_\nIvan Magerl je obiskoval ljudsko in me\xc5\xa1\xc4\x8dansko \xc5\xa1olo v Kr\xc5\xa1kem ter nato u\xc4\x8ditelji\xc5\xa1\xc4\x8de v Ljubljani, kjer je leta 1900 maturiral in bil usposobljen za u\xc4\x8ditelja na ljudskih \xc5\xa1olah (1902) in me\xc5\xa1\xc4\x8danskih \xc5\xa1olah (1906). Zaposlil se je na me\xc5\xa1\xc4\x8danski \xc5\xa1oli v Kr\xc5\xa1kem (do januarja 1919), kjer je pou\xc4\x8deval izvzem\xc5\xa1i vojna leta franco\xc5\xa1\xc4\x8dino, nato bil preme\xc5\xa1\xc4\x8den na de\xc5\xa1ko me\xc5\xa1\xc4\x8dansko \xc5\xa1olo v Velikovec, kjer je bil tudi urednik glasila Koro\xc5\xa1ec. Od oktobra 1920 pa do svoje smrti je bil ravnatelj na de\xc5\xa1ki in dekli\xc5\xa1ki me\xc5\xa1\xc4\x8danski \xc5\xa1oli na Jesenicah.\n_START_SECTION_\nDelo\n_START_PARAGRAPH_\nUredil je Zbirko prostih spisnih nalog u\xc4\x8dencev kr\xc5\xa1kega in litijskega okraja (Kr\xc5\xa1ko, 1909), ki bi naj pridobila za racionalno postopanje v spisnem pouku \xc5\xa1e one u\xc4\x8ditelje, ki so dotlej vztrajali pri starej\xc5\xa1ih metodah pouka; za osnovne \xc5\xa1ole je sestavil Izbor u\xc4\x8dne snovi za zgodovinski pouk; za posamezne predmete pa je sestavil tudi u\xc4\x8dne na\xc4\x8drte ter priporo\xc4\x8dal po\xc4\x8ditni\xc5\xa1ke te\xc4\x8daje za za\xc4\x8dasne strokovne u\xc4\x8ditelje.'